Лэжьыгъэм хуэжыджэр Нартокъуэ СулътIан
Нартокъуэ СулътIан Хьэмзэт и къуэр 1955 гъэм мэкъуауэгъуэм 3-м КъШР-м и Адыгэ-Хьэблэ щIыналъэм хыхьэ ВакIуэ-Жылэ къуажэм къыщалъхуащ.
1959 гъэм я унагъуэр Псыжь абазэ къуажэм Iэпхъуащ. СулътIан абы курыт еджапIэр къыщиухащ, итIанэ Севастополь дзэм къулыкъу щищIащ. 1983 гъэм КъБКъУ-м и тхыдэ-филологие факультетыр къиухащ, иужькIэ Ростов къэрал университетым журналистикэмкIэ и факультетым щеджащ, апхуэдэуи и щIэныгъэм щыхигъэхъуащ КПСС-м и Къэрэшей-Шэрджэс обкомым марксизм-ленинизмэмкIэ и университетым.
СулътIан зригъэгъуэта IэщIагъэм дихьэхырт. Ар газет зыбжанэм корреспонденту щылэжьауэ, 2006 гъэм езым къызэIуихащ «Вестник Карачаево-Черкесии» газетыр. Нобэ а газетым увыпIэ хэха щеубыд Къэрэшей-Шэрджэсым и хъыбарегъащIэ IэнатIэхэм икIи щIэджыкIа-кIуэ мымащIи иIэщ.
Газетым щIэх-щIэхыурэ къытохуэ къэрал къулыкъущIэхэм, егъэджакIуэ, дохутыр пэрытхэм, щэнхабзэм, щIэныгъэм, гъуазджэм я лэжьакIуэ пашэхэм, тхакIуэ-хэм, усакIуэхэм, депутатхэм, спортсменхэм, ветеранхэм ятеухуа тхыгъэ гъэщIэгъуэнхэр.
«Вестник Карачаево-Черкесии» газетыр хьэлэмэт зыщIхэм ящыщщ гъэ къэс «ЦIыху нэхъыфIхэр» фIэщыгъэм щIэту иригъэкIуэкI зэпеуэр. УнэтIыныгъэ зэмылIэужьыгъуэ куэдкIэ зэщхьэщыха зэхьэзэхуэм наIуэ къещI IэщIагъэ зэхуэмыдэхэм щыпэрыт цIыхухэр. Ахэр къыхихын папщIэ газетым и редактор нэхъыщхьэ Нартокъуэр егъэджэныгъэ, щэнхабзэ, медицинэ IуэхущIапIэхэм йоблагъэ, абыхэм къыщызэрагъэпэщ Iуэхухэм хэтщ, щылажьэхэм нэIуасэ захуещI.
«Вестник Карачаево-Черкесии» газетыр УФ-м и хэгъэгу куэдым щызэбгрокI. Ар яIэрохьэ Москва, Санкт-Петербург къалэхэм, Омск, Новороссийск областхэм, Кавказ Ищхъэрэм хыхьэ щIыналъэхэм, Абхъаз Республикэм щыпсэу цIыхухэм. Тиражыр мини 5 мэхъу.
2013 гъэм и гъатхэпэм иджыри зы газет къыдигъэ- кIын щIидзащ Нартокъуэм — «Горянка Кавказа». Ар илъэ- сым къриубыдэу 3-4 дунейм къытохьэ, ауэ дяпэкIэ къыдэкIыгъуипщIым нигъэсынущ. КъищынэмыщIауэ, СулътIан и хъуэпсапIэщ сабийхэмрэ ныбжьыщIэхэмрэ папщIэ газет гуэдзэн игъэхьэзырыну.
Газет лэжьыгъэм къыщыдэхуэм деж Нартокъуэ СулътIан усэхэр, уэрэдхэр етх. Дзэ-хэкупсэ гъэсэныгъэм, зэхэщIыкIым, лъагъуныгъэм теухуауэ IэдакъэщIэкIыу 60-м щIигъу иIэщ абы. Абы и усэхэм макъамэ щIалъ-хьащ Кавказ Ищхъэрэм щыцIэрыIуэ композиторхэу Ногайлиев Мэджит, Тэмазэ Лидие (КъШР), Тыкъуэ Къаплъэн (АР), Кудайбердиев Яхья (Дагъыстэн) сымэ. И уэрэдхэр ягъэзащIэ Елдар Айдэмыр (АР), Хьэтыхъу Эдуард, Тхьэгъэлэдж Светланэ, Зеущэ Iэуес, Нэхущ Чэрим сымэ, нэгъуэщIхэми.
Ноби жыджэру матхэ, мэусэ, газет къыдегъэкI СулътIан. Творческэ IэнатIэм щиIэ фIыщIэм папщIэ абы къыхуагъэфэщащ цIэ лъапIэ, щIыхь тхылъ куэд. Зэрылэжьа илъэс 40-м щIигъум КъШР-м и ЦIыхубэ Зэхуэсым, Лъэпкъ IуэхухэмкIэ министерствэм, Печатымрэ цIыхубэ зэпыщIэныгъэхэмкIэ министерствэм, Урысейм щыпсэу адыгэхэм я лъэпкъ-щэнхабзэ автономием, УФ-м цIыхубэ егъэджэныгъэмрэ щIэныгъэмкIэ и лэжьакIуэхэм я профсоюз зэгухьэныгъэм и республикэ къуда- мэм, нэгъуэщIхэм къабгъэдэкIыу Нартокъуэм къыхуагъэфэщащ дамыгъэ, щытхъу, фIыщIэ тхылъ 500-м щIигъу, абы хохьэ дыщэ медалхэри орденхэри.
Нобэ и илъэс 65-м СулътIан гъащIэм гукъыдэж хуиIэу, лэжьыгъэм хуэжыджэру ирихьэлIащ. Дохъуэхъу дяпэ- кIи а и жанагъыр мыкIуэщIу, узыншагъэ быдэ иIэрэ игу илъ псори къехъулIэу и творческэ гъуэгуанэм пищэну.
Къэбарт Мирэ.
